跋遮曲
作者：晁補之
朝代：宋

paragraphs: 君不見魯中羣兒歌跋遮，跋遮跋遮何語耶。
吳歈越吟初不省，恐自塞北傳胡笳，跋遮胡爲樂中華。
試歌河漲水漸車，河中耕泥春種麻。
麻生三歲不開花，腰菱兩角黑如鴉。
漁父笑且語，誰能跋遮舞。
君不見前年大旱河草黄，草中魚子化飛蝗。
又不見往年大雨雨决渠，渠中朽瓜生老魚。
蝗飛食場穀，擊鼓煩趁撲。
我家家具如筍束，今年梁山撓濁淤，兒無鋤麻姑來漁。
荷鋤往賣鋤，買網空市無。
丁丁斲船斲屋櫨，艇子如星喚施罛。
夜唱跋遮曲，羣鳴起白鳬。